MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Chuir Ríocht Aontaithe na Breataine Móire agus Thuaisceart Éireann ("An Ríocht Aontaithe") fógra isteach an 29 Márta 2017 á rá go raibh rún aici tarraingt siar ón Aontas de bhun Airteagal 50 den Chonradh ar an Aontas Eorpach. Fágann sin, mura ndaingneofar an Comhaontú um Tharraingt Siar, go scoirfidh dlí príomhúil agus dlí tánaisteach an Aontais d'fheidhm a bheith acu maidir leis an Ríocht Aontaithe ón 30 Márta 2019 ("dáta an tarraingt siar"). As sin amach, beidh an Ríocht Aontaithe ina tríú tír.

D'iarr an Chomhairle Eorpach arís (Airteagal 50), an 13 Nollaig 2018, go gcuirfí dlús leis an obair ullmhachta ar gach leibhéal i dtaca le hiarmhairtí tharraingt siar na Ríochta Aontaithe agus go gcuirfí na torthaí uile is féidir a bheith ar an tarraingt siar sin san áireamh. Tá an gníomh sin mar chuid de phacáiste beart atá á ghlacadh ag an gCoimisiún mar fhreagairt ar an nglao sin.

Tionscnamh suaitheanta de chuid an Aontais Eorpaigh is ea an clár Erasmus+ agus is dócha go bhfuil sé ar cheann de na cláir is rathúla de chuid an Aontais Eorpaigh. Ó cuireadh tús leis an gclár sin breis agus 30 bliain ó shin, tugadh deis do bhreis agus 9 milliún Eorpach óg taithí foghlama a fháil tríd an tsoghluaisteacht ar an gcoigríoch. Tháinig glúin daoine nua chun cinn a bhuí leis sin a thugann le taispeáint go bhfuil dlúthbhaint acu leis an Eoraip. Tá glúin daoine neamhchlaonta, muiníneacha agus cumhachtaithe ag teacht chun cinn, glúin a bhfuil luachanna coiteanna na hEorpa acu uile agus atá ag cur le bonn eolais agus athléimneacht gheilleagar agus shochaí na Eorpa a chothú.

Le Erasmus+ tacaítear le gníomhaíochtaí i réimse an oideachais agus na hoiliúna, na hóige agus an spóirt. Tá sé ina chuidiú ag tíortha na Eorpa a gcórais oideachais agus oiliúna a nuachóiriú agus a fheabhsú mar aon lena mbeartais óige agus spóirt, rud a threisíonn an ról atá acu mar spreagadh don fhás, don fhostaíocht, don iomaíochas agus don comhtháthú sóisialta. Tugtar deis do bheagnach 800 000 duine in aghaidh na bliana leas a bhaint as an bhfoghlaim nó as an oiliúint ar an gcoigríoch. Is féidir go maireann gníomhaíochtaí soghluaisteachta suas le 12 mhí.

Is príomhionstraim é an clár féachaint le Limistéar Eorpach Oideachais a chinntiú faoi 2025, ina bhfaigheadh daoine óga scoth an oideachais agus na hoiliúna agus nach gcuirfí isteach ar an bhfoghlaim, ar an staidéar agus ar thaighde a dhéanamh de dheasca teorainneacha agus inar ghnách an rud é seal a chaitheamh i mbun staidéir, foghlama nó oibre i mBallstát eile. Sa Limistéar Eorpach Oideachais, tá tuiscint mhaith ag daoine ar a bhféiniúlacht mar Eorpaigh, ar oidhreacht agus ar éagsúlacht chultúrtha na hEorpa.

Tráth tharraingt siar Ríocht Aontaithe na Breataine Móire agus Thuaisceart Éireann ón Aontas Eorpach, beidh nach mór 14,000 foghlaimeoir ó na 27 mBallstát (mic léinn agus oiliúnaithe san ardoideachas agus sa ghairmoideachas agus san oiliúint, foghlaimeoirí óga agus foireann oideachasúil) sa Ríocht Aontaithe, agus timpeall 7,000 foghlaimeoir de chuid na Ríochta Aontaithe sna 27 mBallstát.

Mura ndaingneofaí an Comhaontú um Tharraingt Siar, d'fhágfadh sin go mbeadh ar lucht na 27 mBallstát agus na Ríocht Aontaithe atá rannpháirteach in Erasmus+ faoi láthair éirí as a ngníomhaíochtaí soghluaisteachta foghlama. Chaillfeadh roinnt mic léinn a gcreidmheasanna acadúla agus d'fhéadfadh sé go gcuirfí iallach orthu tabhairt faoin seimeastar acadúil nó faoin mbliain acadúil arís. Bheadh tionchar anmhór aige sin ar na mic léinn féin agus ar na hinstitiúidí a gcuirtear chucu iad nó a óstálann iad.

Is é is aidhm don togra seo bearta teagmhais a chur i bhfeidhm ionas nach gcuirfear isteach ar na gníomhaíochtaí soghluaisteachta foghlama de chuid Erasmus+ a mbeadh baint ag an Ríocht Aontaithe leo tráth tharraingt siar na Ríochta Aontaithe ón Aontas Eorpach. Cuirfear na bearta sin i bhfeidhm maidir leis na gníomhaíochtaí soghluaisteachta foghlama atá ar bun faoi Erasmus+ faoi láthair a gcuirfear tús leo roimh an dáta a scoirfidh na Conarthaí d'fheidhm a bheith acu maidir leis an Ríocht Aontaithe agus sa Ríocht Aontaithe.

•Comhsheasmhacht le forálacha beartais atá sa réimse beartais cheana

Is é is aidhm don togra seo leanúint de na cláir atá ann faoi láthair.

•Comhsheasmhacht le beartais eile de chuid an Aontais

Tá an togra seo comhsheasmhach ina iomláine le sainordú na Comhairle le haghaidh na caibidlíochta leis an Ríochta Aontaithe maidir leis an tarraingt siar ón Aontas.

2.BUNÚS DLÍ, COIMHDEACHT AGUS COMHRÉIREACHT

•Bunús dlí